Jalgratas

Jalgratas (kõnekeeles ratas) on kaherattaline inimjõul, täpsemalt pedaalide väntamisel, edasi liikuv sõiduvahend. Leidub ka ühe-, kolme- või enamarattalisi ja elektriakudega jalgrattaid. Jalgrattaga sõitjat nimetatakse jalgratturiks.
Ajalugu.
1792. aastal valmistas üks prantslane puidust jooksuratta, millel istuja end jalgadega edasi tõukas. Rattal polnud rooli ega pedaale ning suuna muutmiseks tuli ratas uude sõidusuunda tõsta.
Jalgratta sünnilugu seostatakse enamasti Badeni paruni Karl von Draisiga, kes ühendas 19. sajandi alguses kaks vankriratast puitraamiga ja lisas raamistikule sadula. Sõitmine toimus endiselt jalgadega lükates, pedaale polnud. Draisi loodud ratast nimetati leiutaja järgi dresiiniks.
Prantsusmaal loodi seejärel ratas, millel olid pedaalid esiratta küljes.
Šoti sepp Kirkpatrick MacMillan ehitas 1839. aastal esimese nn tänapäevase jalgratta, kinnitades tagaratta külge pedaalid. Oma sõiduki demonstreerimiseks sõitis ta külateedel kümne tunniga 112 km.
1845. aastal lisas prantslane Pierre Michaux jalgrattale pidurid.
1850.–1860. aastatel paigutasid prantslased Pierre Michaux ja Pierre Lallement jalgratta suurendatud esiratta külge pedaalid. Neid rauast, raamist ja puitratastest koosnevaid jalgrattaid kutsuti kondiraputajateks, millega oli raske sõita ja ohtlik kukkuda. 
Kummist valatud rattarehvid võeti kasutusele 1865. aastal.
1867. aastal hakkasid Pierre Michaux ja tema poeg Ernest tootma jalgrattaid, mille esiratta külge olid kinnitatud pedaalid.
Järgnevatel aastatel tegeldi jalgratta massi vähendamisega. Varasemate vankrirataste asemel võeti kasutusele peente kodaratega metallrattad. Metallist kodarate kasutuselevõtt võimaldas omakorda esiratta suurendamist, sest mida suurem oli esiratas, seda kaugemale sai ühe pedaalipöördega sõita. See muutis jalgrattad ohtlikumaks, kuna aina kõrgemaks muutuvate jalgratastega oli keerukas liigelda.
Kettülekanne leiutati 1884. aastal. Pärast seda kadus vajadus suure esiratta järele ja jalgrataste mõõtmed hakkasid vähenema, kuna ratta suurendamise asemel sai esimese ja tagumise ketiratta suuruse suhet muuta.
Jalgrattaga liiklemine raputas sõitjat kõvasti (siit ka nimetus kondiraputaja). Seda probleemi püüdis 1888. aastal lahendada šoti loomaarst John Boyd Dunlop, kes lisas jalgrattale täispuhutavad kummid.
1897. aastal sai jalgratas vabajooksumehhanismi.
1960-aastatel hakkavad levima käiguvahetajatega sportlikud maanteerattad.
Jalgratta ajaloost Eestis.
Esimesed jalgrattad jõudsid Eestisse 1870. aastate algul, kuid ei saanud kohe populaarseks. Eestlaste teadvusse jõudis jalgratas aastatel 1887–1892.
Jalgratas oli 19. sajandi viimastel kümnenditel suhteliselt kallis personaalne liikumisvahend. Kui hobuse võis 1893. a. soetada 30 rubla eest, siis uue jalgratta ostmiseks tuli välja käia 150 rubla. Postipoiss teenis sel ajal 5 rubla kuus. Jalgrattaost oli märkimisväärne väljaminek, mida võisid endale lubada rahakamad inimesed. Kuna vaesem rahvas seda endale lubada ei saanud, oli jalgratas prestiižne sõiduvahend ja jalgratta omanik demonstreeris sellega tihti oma staatust. Õhkrehvidega jalgrattaid hakati Eestis müüma 1895. aastal. Need võimaldasid suhteliselt mugavalt liigelda ja inimeste huvi jalgratta soetamise vastu hakkas kasvama.
Sajandivahetuse paiku hakkasid jalgrataste hinnad langema ning nende kasutamine laialt levima. Peamiseks jalgrataste odavnemise põhjuseks oli nende üha laienev masstootmine lääneriikides. USA-s toodeti jalgrattaid oluliselt rohkem, kui seda oli vaja kohaliku turu nõudluse rahuldamiseks, mistõttu hakati neid eksportima Euroopa riikidesse väga soodsate hindadega. I MS eelsetel aastatel võis osta uue jalgratta 40–65 rubla eest, mistõttu suutsid soetada endale ratta ka vabrikutöölised.
Autode ja mootorrataste järjest laieneva levikuga hakkas jalgrattaomaniku prestiiž vähehaaval langema. Sellele vaatamata oli jalgrattakasutus ja nende hulk pidevalt tõusuteel ja 1940. aastaks oli Eestis jalgrattaid umbes sama palju kui hobusõidukeid ning kordades rohkem kui mootorsõidukeid. Jalgrataste massiline kasutuselevõtmine pani Eestis aluse omanäolisele jalgrattakultuurile.
Kivisillutisega linnatänavad ja kruusateed sobisid jalgrattaga sõitmiseks üldiselt hästi. Munakividega kaetud sõiduteedest siledama kattega kõnniteedel oli kõige mugavam sõita, kuid nende kasutamine jalgratturite poolt oli üldjuhul rangelt keelatud. Maakohtades olid levinud vankriroobastega pinnaseteed, millel oli jalgrattaga liikumine raskem, väsitavam, ebamugavam ja kohati lausa ohtlik. Vankriratta vajutatud sügavasse roopasse sõites või mudasele pinnale sattudes ähvardas jalgratturit pidevalt kukkumine. Jalgratta vända pedaal võis sõites takerduda maapinnast väljaulatuva kivi või kännu taha, mis tõi endaga enamasti kaasa kukkumise.
Kui 1920. a. oli Eestis jalgrattaid alla 5000, siis 1928. a. juba 53 485. Jalgrataste arvu kasvule aitas kaasa ka kodumaise jalgrattatööstuse käivitamine. 1938. a. oli Eestis registreeritud jalgrattaid rohkem kui 160 000. Kõigile kättesaadava ja massiliselt kasutatavana oli jalgratas kõige enam kasutatud sõiduvahend nii maal kui ka linnas.
1938. aastal oli Eestis 161.313 jalgratast, neist linnades 32.239 ja maal 129.074. Iga 100 elaniku kohta oli jalgrattaid 11,6 (maal 16,9 ja linnades 8,7). Kõige rohkem jalgrattaid elaniku kohta oli Saaremaal ja kõige vähem Petserimaal. Samal 1938. aastal sai liiklusõnnetustes surma 8 ja vigastada 126 jalgratturit. Eestisse veeti 1938. aastal sisse 28.088 kaherattalist jalgratast 1.875.281 krooni väärtuses, peamiselt Saksamaalt (20.817 tk.). Täielikkuse huvides tuleks ehk mainida, et Eestist veeti jalgrattaid ka välja: kokku 9 tükki 797 krooni väärtuses, neist 4 Leedusse. 
Jalgrattakultuur ja jalgratturite seltsid.
1888. aastal loodi Tallinnas ja Tartus jalgratturite seltsid. Tartu rattaselts talletas oma esimesed kümme tegevusaastat ka kroonikana. Selts korraldas sõidutunde, välja- ja võidusõite. Linnavälistel teedel oli probleeme kehvade teede ja koduloomadega, kes polnud jalgratastega harjunud. Linnas keelati rattaga esialgu kõnniteel sõitmine, Tartu politsei keelas lisaks 1891. aastal kõigil linna teedel, parkides ja väljakutel rattasõidu, Tartu Ülikool lubas samas oma aladel Toomemäel sõita hommikuti kella kaheksani. Piirangute tõttu rajasid rattaseltsid ringradu, Tallinnas 1,5 kilomeetrine ring tõenäoliselt Kadrioru pargis, Tartu rada oli 320 meetrit pikk ja tribüünidega ääristatud, seltsid teenisid piletimüügist tulu. Tartu selts korraldas 1893. ja 1893. aastal nn talupojavõidusõite ise ehitatud ratastega ümbruskonna talunikele.
Sõna „jalgratas" ilmus Eesti ajalehtedesse 1889. aastal, samal ajal olid veel kasutusel mõisted „jalgmasin" ja „ratsutuseratas". 
1894. aastal soetati Tartu seltsi naisteratas ning korraldati naistele eraldi sõidutunde. Naised olid aktiivsed väljasõitudel, kuid võidusõitudel ei osalenud.
1890. aastate keskel hakati linnades nõudma sõidueksamit, sõiduluba ja jalgratta numbrimärki. Rattaseltsid koolitasid rattureid, kuulusid eksamikomisjoni ja väljastasid liikmetele erivärvilisi numbreid ja lube.
Seltsid loodi ka teistes asulates, näiteks Saadjärvel 1896. aastal (ringrada), Krüüdneris (ringrada, seltsimaja).
1898. aastal loodi Tartus vastukaaluks seni saksakeelsetele seltsidele eestikeelne, rahvuslik jalgrattaselts Taara, kus korraldati rattasõidule lisaks aruteluõhtuid ja kultuuriüritusi. Sellest võrsus samanimeline teatritrupp.1901. aastal loodi Tallinnas samal põhimõttel tänini tegutsev rattaselts Kalev. Rahvuslikke seltse loodi ka Pärnus ja Narvas.
19. sajandi lõpul levisid rattad laiemalt tänu turvalisust ja mugavust suurendavatele uuendustele: ühesuurused rattad, kettülekanne, vabakäik ja õhkrehvid.
1905. aasta revolutsiooniga seoses muutusid maapiirkondades liikuvad ratturid kahtlaseks elemendiks, kuna revolutsionäärid kasutasid neid liiklemiseks. Revolutsiooni tõttu keelati mõneks ajaks igasugune seltsitegevus.
20. sajandi alguses olid rattad registreeritud ja maksustatud, mis annab ülevaate nende levikust: 1921. aastal kogu riigis ligi 6000 ratast, 1930. aastate lõpul 200 000 ratast. 1920. aastate lõpul oli enim rattaid maapiirkonnis. Ratas suurendas seal ennekõike noorema elanikkonna mobiilsust.
Linnades oli kõnniteel sõitmine endiselt keelatud ja munakividel sõitmine ebamugav, seetõttu kaeti mõnel pool ligi pool meetrit teeservast asfaldiga. Parima taristuga oli Pärnu, siledad maanteed olid Saaremaal.
Teise maailmasõja ajal võtsid taganevad sõjaväelased koos muu tehnikaga ka rattad kaasa või hävitasid need. Sõja ajal ja järel oli raske hankida varuosi. Maapiirkonnis säilis rohkem rattaid, kuna neid oli lihtsam peita kui suuremat vara. Kolhoosikorra ajal vajasid maaelanikud senisest rohkem jalgrattaid, et kaugemal tööl käia.
20. sajandil oli ratas ennekõike maainimeste liikumisvahend.
1950. aastate keskpaigas sai jalgratas taas kättesaadavamaks, need olid kehva kvaliteediga, aga odavad. 1960. aastatel paranes maal ühistransport ja vähenes ratta olulisus. Samas elavnes rattasport ja matkakultuur.
1970. aastatel hakati läänes rõhutama jalgratta keskkonna- ja tervisesõbralikkust, Eestisse jõudis see vaade 1990. aastate alguses.
Jalgrattatüübid.
Linnajalgratas.
Linnaratas on jalgrattatüüp, mis on kohandatud linnatänavatel sõitmiseks. Klassikalised linnarattad on enamasti 26–28-tolliste velgedega. Linnarataste hulka loetakse ka muud rattaliigid, enamasti väga väikeste, 20-tolliste velgedega kokkupandavad jalgrattad, ühekäigulised nn "fixie"-tüüpi jalgrattad, "cruiser" jne. Klassikalised linnarattad on tavaliselt täisvarustuses: tuled, pakiraam, ratta seisujalg, ketikaitse, porilauad jmt. Tihtipeale on naistele mõeldud mudelitel komplektis ka esikorv. Käike on linnarattal tavaliselt 1–27, viimasel ajal on eriti populaarsed kolmekäigulised, rummusisese käiguvahetiga linnarattad.
Maanteeratas.
Maanteeratas on võrdlemisi kindlatüübiline jalgratas, mis sobib asfaldil sõitmiseks. Tänu aerodünaamilisele sõiduasendile, kitsastele rehvidele ja ratta kergusele võimaldab see jalgratas maanteel suurt kiirust saavutada.
Maastikujalgratas.
Maastikuratas on jalgrattatüüp, mis on kohandatud maastikul, esialgse suunitlusega metsas ja mägedes sõitmiseks. Selline ratas on maastikul tunduvalt parema läbitavusega ning väiksemate ratastega kui tänavaratas. 26-tollised (ISO 559) rattad teevad tehniliselt raskel rajal sõitmise oluliselt mugavamaks ja kindlamaks. Samas on vähem reljeefsel teel paremate kiirusomadustega suuremate (27,5- ja 29-tolliste) velgedega rattad. Maastikuratas sobib inimesele, kes armastab sõita pinnaskattega metsavaheteedel või väljaspool teid. Kõvakattega teedel on maastikuratas laiade, sügava mustriga ja madala rõhuga rehvide ning amortisaatorite tõttu üsna ebaefektiivne.
Hübriidjalgratas.
Hübriidjalgratas (enamasti ISO 622 mõõdus) on mõeldud sõitmiseks nii linnatänavatel, maanteedel kui ka kergemal maastikul. Suurem ülekandevahemik (ees tüüpiliselt 48T-38T-28T ketirattad, taga 11T-30T kassett) võimaldab maanteel saavutada suuremat kiirust kui maastikuratas. Samuti on hübriidratas lastituna tõusude võtmiseks sobilikum kui maanteeratas. Rehvide laius varieerub ja on enamasti 28–45 mm. Rattale on võimalik paigutada rohkelt lisavarustust (pakiraamid taha ja ette, porilauad, mitu joogipudelit jne). Tänu neile omadustele on hübriidratas hea valik matkarattaks.
"Fixie".
"Fixie" on ühekäiguline, trekiratta raamiga, 700c mõõdus velgede ja kitsaste rehvidega ning kogub viimastel aastatel üha enam populaarsust. "Fixie" on ühelt poolt minimalistlik, kuid välimuselt sageli silmapaistev ja atraktiivne. "Fixie" tagaratas on ümberkeeratav (nn "flip-flop"), jalgrattur saab ise valida, kas soovib vabakäiku kasutada või mitte. "Fixed gear", mille järgi on "fixie" nimetuse saanud, tähendabki, et rattal pole vabajooksu ning pedaalid-vändad käivad kogu aeg ringi. Ka ajaloo esimestel jalgratastel polnud vabajooksu ning trekisõidus on see süsteem kasutusel. Tänavatele jõudsid "fixie"'d USA rattakullerite abil, kes hindasid selliste rataste töökindlust, väikest kaalu ja funktsionaalsust.
Elektrijalgratas.
Elektrijalgratast eristab tavalisest jalgrattast aku, mootori ja mootori tööd reguleeriva kontrolleri olemasolu. Akuna kasutatakse tavaliselt nikkel-metallhüdriidakut, liitiumkaadmiumakut, liitiumioonakut või liitiumpolümeerakut, kuna pliiakud on eelmainitutest pea poole raskemad. Siiski on need akud pliiakudest tunduvalt kallimad. Mitmed tootjad pakuvad ka jalgratta raami sisse paigutatud akusid. Kasutatavad mootorid on suure kasuteguriga (umbes 95%), peaaegu hääletud ja võrdlemisi lihtsa ehitusega, kuid nende juurde on kindlasti vaja juhtelektroonikat.
Esimesed elektrirataste patendid registreeriti USA-s 1890. aastail. Elektrijalgrataste kasutamine sai hoo sisse sajand hiljem, 20. sajandi lõpuaastatel. 2010. aasta alguseks oli Hiinas hinnanguliselt 120 miljonit elektriratast. Elektrirataste müük edeneb Hiinas, Indias, USA-s, Hollandis ja Šveitsis. Euroopas on elektrirataste müük samuti kasvu teel: 2007. aastal müüdi 200 000, 2009. aastal 500 000 ja 2010. aastal 700 000 elektriratast.
BMX.
BMX ("Bicycle MotoX (Cross)") on jalgrattatüüp, mis sobib trikkide sooritamiseks. BMX-jalgrattaid võidakse teha titaanist, et muuta neid kergemaks. Tavaliselt on neil ratastel 20-tollised veljed.
BMX-jalgrattad pärinevad Ameerika Ühendriikidest California osariigist, kus 1960. aastail jäljendasid teismelised jalgratastel motokrossi eeskujusid.
Jalgrattasport.
Jalgrattasport on spordiala, mis tähendab võisteldes või muul eesmärgil jalgrattaga sõitmist.
Jalgrattavõistlusi peetakse maanteel (maanteesõit), linnatänaval (kriteeriumisõit), murdmaastikul (jalgrattakross) ja velodroomil (trekisõit). Võistlusmaa pikkus varieerub. Võisteldakse individuaalselt ja ka meeskondlikult, eraldi- või ühisstardist (grupisõit). Nii velodroomil kui ka maanteel võib võistlus kesta mitu päeva.
Jalgratastel mängitakse ka velopalli ja velopolot ning võisteldakse vigursõidus. Alternatiivspordialaks võib pidada rattatrialit.
Jalgrattarada.
Jalgrattarada tähistatakse laia katkendjoonega, jalgratta kujutisega teemärgisega või märkidega. Jalgrattarajal on lubatud liikuda ainult jalgrattal, mopeedil ja pisimopeedil. Kõikide teiste sõidukite jaoks on sõit sellele rajale keelatud. Jalgratta sõidurajale ei tohi sõita isegi enne pööret ega selleks, et peatuda või parkida.